Joni
Chapter 7
Sa oti oqo, sa veilakoyaki voli o Jisu mai Kaleli; ni sa sega ni via veilakoyaki voli e Jutia, baleta ni ra sa vakasaqarai Koya na Jiu me ra vakamatea.
2 Sa qai yaco mai na nodra solevu ni vale vakacevaceva na Jiu.
3 Era sa tukuna vei Jisu na tacina, "Biuta na vanua oqo, ka lako ki Jutia, me ra raica talega na Nomu tisaipeli na veika o sa dau cakava.
4 "Ni sa sega e dua sa dau cakava vuni na ka, kevaka sa vinakata me ra kila na tamata na ka o ni sa daucakava. Kevaka o sa cakava oqo, vakaraitaki Iko yani ki vuravura."
5 O iratou mada ga na tacina e ratou sa sega ni vakabauti Koya.
6 Sa qai tukuna vei iratou o Jisu, "E se bera ni yaco mai na Noqu gauna, na nomuni gauna na tamata sa tu oqo.
7 "O vuravura ena sega ni rawa ni cudruvi kemuni, sa cati Au ga o vuravura baleta, ni'u sa tukuna tikoga na ca ni veika sa cakava tiko o koya.
8 "Dou lako cake ki na Solevu, Au na sega, baleta ni se sega ni yaco taucoko mai na Noqu gauna."
9 Ni sa tukuna oti na veika oqo vei iratou na tacina, sa tiko ga e Kaleli o Koya.
10 Ena gauna e ratou sa lako cake kina na tacina, sa lako cake vakavuni talega o Jisu ki na Solevu, sa sega ni vakaraitaki Koya.
11 Era sa vakasaqarai Jisu ena solevu o ya o ira na Jiu, ka vakataroga tiko, "E vei o Koya?"
12 Sa levu sara na veivosaki era sa cakava na tamata ena Vukuna. Era sa tukuna e so "Sa tamata vinaka o Koya," So tale era sa tukuna, e sega, e ca o Koya, sa dau vakaisini ira na tamata."
13 Sa sega ga ni dua e vosa ena matana votu me baleti Jisu, ni ra sa rerevaki ira na Jiu.
14 Ni sa vakacagau tiko na soqo, sa lako cake ki na valenisoro o Jisu ka vakatavuvuli.
15 Era sa qoroqoro ka tukuna mai, "Sa kila vakacava o Koya na i Vola Tabu, ni sa sega ni vulica?"
16 Sa sauma vei ira o Jisu ka vaka, "Na i vakavuvuli sa sega ni Noqu, sa nei Koya sa talai Au mai.
17 "Kevaka e dua sa via muria na Lomai Tamaqu, ena kila na vei ka baleta nai vakavuvuli, se sa mai vua na Kalou, se mai na Noqu kaukauwa ga.
18 "O koya sa vosa ena vukuna ga, sa vakasaqara ga na nona dokai, ia o koya e vakasaqara na dokai i Koya sa veitalai mai sa qai dina, sa sega sara vua na veivukiyaki!
19 "Sa sega beka ni solia vei kemuni nai vunau o Mosese, ia, sa sega sara vei kemuni sa maroroya nai vunau? Na cava o ni sa via vakamatei Au kina?"
20 Era sa vosa mai na tamata ka vaka: "Sa tiko vei iko na tevoro, "O cei sa vinakata me vakamatei iko?
21 Sa sauma vei ira o Jisu, "Au cakava e dua ga na ka, o ni sa qoroqoro kina.
22 "Sa cakava vei kemuni o Mosese na veicilivi, (na veicilivi oqo sa mai vei ira na qase) ia, o iko sa cakava na veicilivi ena siga ni vakacecegu.
23 "Kevaka e dua sa cakava na veicilivi ena siga ni vakacecegu me kua ni voroki kina na i vunau i Mosese, o ni sa cudruvi Au baleta Ni'u sa vakataucokotaka e dua na tamata ena siga ni vakacecegu.
24 "Mo ni kua ni via vakalewa me vaka ga na kenai rairai, mo ni lewa ena vakalelewa e dodonu."
25 Eso vei ira e Jerusalemi era sa taroga, "Sa sega beka ni o Koya ga oqo, era sa vakasaqara tiko me ra vakamatea?"
26 "Ni raica mada, sa vosa dina tiko vakadoudou ka ra sa sega ni rawa ni tukuna e dua na ka vua. Era sa kila tiko beka na veiliutaki ni sai Koya dina oqo na Karisito?
27 "Eda sa kila se sa lako mai vei o Koya oqo, ni sa lako mai na Karisito, ena sega ni dua e kila se sa lako mai vei."
28 Sa kaci vakadomoi levu o Jisu ni sa veivakavulici tiko ena valenisoro ka vaka: "O ni sa kilai Au, ka sa kila talega na vanua Au sa lako mai kina; Au sa sega talega ni lako mai vakai Au ga, o Koya sa talai Au mai sa Dina, o Koya dou sa sega ni kila?
29 "Au sa kilai koya, Ni'u sa lako mai Vua, ka sa talai Au mai o Koya."
30 Era sa vinakata me vesuki Koya, ia, sa sega ga e via tarai Koya, ni se bera ni yaco mai na Nona gauna.
31 Sa levu talega na tamata era sa vakabauti Koya, ka tukuna, "Ni sa lako mai na Karisito, ena cakava na veika lelevu mai na veika sa cakava na Tamata oqo.
32 Era sa rogoca na Farisi ni ra sa vosa kudrukudru tiko na lewe ni vanua ena vuku i Jisu, era sa vakatala sara yani eso na tamata me ra vesuki Koya.
33 Sa tukuna vei ira o Jisu, "Au na tiko vata kei kemudou vakalailai ga, Au na qai lako tale vei koya sa talai Au mai.
34 "O ni na vakasaqarai Au, o ni na sega ni kunei Au, na vanua Au na lako kina, o ni na sega ni lako rawa yani kina.
35 Era sa veivosaki vakai ira na Jiu ka vaka: "Sa via lako tiko ki vei o Koya – meda sega kina ni lako rawa vua? Sa via lako beka vei ira na veiseyaki ki Kirisi, me la'ki vakavulici ira na kai Kirisi?
36 "Na cava oqo, ni sa tukuna tikoga, o ni na vakasaqarai Au, ia, o ni na sega ni lako rawa mai ena vanua Au sa tiko kina?"
37 Ena i otioti ni siga ni solevu, sa tucake o Jisu ka kacivaka yani, "Kevaka e dua sa via gunu me lako mai ka gunu.
38 "O koya sa vakabauti Au, me vaka sa tukuna na i Vola Tabu, ena tovure mai yalona na vei uciwai ni bula."
39 Sa tukuna tiko oqo o Jisu na veika me baleta na Yalo Tabu vei ira era sa vakabauti Koya, ni se bera tiko ni yaco mai na Yalo Tabu, ni se tiko oqo o Jisu ka e se bera ni kau cake.
40 Era sa lewevuqa, ni ra sa rogoca na vosa i Jisu, era sa tukuna, "sa dina, sa Parofita o Koya oqo."
41 Era sa tukuna talega eso, "O Koya oqo na Karisito," era sa tukuna talega eso, "Me lako li mai Kaleli na Karisito?"
42 "Sa sega li ni tukuna na i Vola Tabu, ni na lako mai na Karisito mai vei Tevita, mai Peceliema na vanua sa tiko kina o Tevita?"
43 Sa kune na duidui vei ira na tamata me baleti Jisu.
44 Sa so vei ira na Jiu, era sa via vesuki Jisu, ia, sa sega e via tarai koya.
45 Era sa lako mai na dauveiqaravi, "Kivei ira na bete levu kei ira na Farisi, "Ena cava o ni sa sega ni kauti Koya mai kina?" Sa tarogi yani vei ira.
46 Era sa sauma mai na dauniveiqaravi, "Sa sega ni dua e vosa me vakataki Koya oqo!"
47 "O ni sa vakacalai talega ena vukuna?" Era sa taroga mai na Farisi.
48 "Sa dua beka na veiliutaki se na Farisi sa vakabauti koya?
49 Sa sega ni dua vei ira na lewevuqa sa kila ni sa cudruvi nai vunau.
50 O Nikotimo, e dua sa lako mai vei Jisu ena bogi, sa dua talega vei ira na Farisi, sa tukuna yani,
51 "Sa lewai beka e dua ena i vunau, ni bera ni rogoci o koya, me kilai kina na ka e cakava?"
52 Era sa sauma ka tukuna vua, "O iko talega mai Kaleli? Vakasaqara mada mo raica, ni sa sega na parofita e basika mai Kaleli."
53 Era sa dui lesu tale ki na nodra veivale na tamata.
fij_Latn knc_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn